
Mogu li se korice Mushafa ukrasiti zlatnim nitima?


* 
* 
* 
* 
* 
* 
* 

 
Mogu li se korice Mushafa ukrasiti zlatnim nitima?

Uzvišeni Allah objavio je časni ***[Kur’an](https://pitajucene.com/search/Kur%5C%27an/questions/ "Pretraži pitanja o Kur\'anu")*** da njime ukrasimo svoja srca i duše, da se vladamo po kur’anskim načelima. Ukrašavanje Mushafa zlatnim nitima bespotrebno je rasipanje imetka, a za to će ljudi biti pozvani na odgovornost na Kijametskom danu. Šekik prenosi da je Abdullah b. Mes’ud vidio ***[Mushaf](https://pitajucene.com/search/mushaf/questions/ "Pretraži pitanja o Mushafu")*** ukrašen zlatom pa je rekao: “Najljepše čime možete ukrasiti Mushaf jeste iskreno učenje.” (Abdurrezzak, 4/323/7947, Ibn Ebu Šejbe, 6/149/30226, Taberani, 9/170-171/8846, i Bejheki, u djelu *Šuabul-iman*, 2/409/2224, sa ispravnim lancem prenosilaca.)  

Ebud-Derda govorio je: “Kada budete ukrašavali Mushafe i džamije bit ćete upropašteni.” (Ibnul-Mubarek, u djelu *Ez-Zuhd*, 2/612, i Ibn Hazm, 4/284, s dobrim lancem prenosilaca.) Ibn Mes’udu je neko donio ukrašen Mushaf pa je on rekao: “Najljepši ukras za Kur’an jeste njegovo iskreno učenje.” (Abdurrezzak, 4/323/7947, Ibn Ebu Šejbe, 6/149/30226, Taberani, 9/170/8846, Ibn Ebu Davud, str. 341/477, sa ispravnim lancem prenosilaca.) Ibn Abbas vidio je (srebrom) ukrašen Mushaf pa je rekao: “Time izazivate lopove; Kur’an je ukrašen sam po sebi.” (Ibn Ebu Šejbe, 6/148/30224, i Ibn Ebu Davud, str. 343/485-486, sa ispravnim lancem prenosilaca.)  

Ibn Sinan Dimeški jednom je prilikom izjavio: “Kada se ljudi pokvare počet će ukrašavati Mushafe i džamije.” (Ibn Ebu Davud, u djelu *El-Mesahif*, str. 341/476, sa ispravnim lancem prenosilaca.) Ikrime prenosi da je Ibn Abbas, opet, prezirao ukrašavanje Mushafa. (Ibn Ebu Šejbe, 6/148/30224, sa ispravnim lancem prenosilaca.) Neki učenjaci prvih generacija prezirali su mirisanje Mushafa miskom, pa šta bi onda rekli za njegovo ukrašavanje zlatom, a Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


